Augusta Abrahamsen

Maren Augusta Deodata Abrahamsen (jaiotzez Falkenberg; Valle, 1861eko abenduaren 18a – 1959ko uztailaren 24a) norvegiar idazle, feminista, neurritasunaren aldeko aktibista eta politikaria izan zen.

 Bizitza 
Augusta Abrahamsen Magnus Falkenberg deanaren eta Bolette Margrethe Søebergen alaba zen. Bi urte zituela, Valletik Flekkefjordera joan zen familiarekin, eta kostaldeko herri txiki horretan hazi zen. Geroago Larvikera joan zen bizitzera, eta han eskolan graduatu zen 1880an. 1891ko ekainaren 6an Lars Kristian Abrahamsen abokatu eta politikariarekin ezkondu zen.

Augusta Abrahamsen eta bere senarra neurritasunaren aldeko mugimenduan aktiboki aritu ziren. Abrahamsen emakumeen sufragioaren aldeko aktibista ere izan zen, eta denbora batez hiriko Emakumeen Sufragioaren Elkarte Nazionaleko burua izan zen. 1925eko udal hauteskundeetan, Tønsbergeko udal kontseilurako hautatu zuten Neurritasunaren Alderdiaren ordezkari gisa.

Oraindik gaztea zela hasi zen idazten. Hasieran, hainbat aldizkari eta egunkaritan kolaboratu zuen, Augusta mononimoa erabiliz. Geroago A.a eta Eva izengoitiak erabili zituen (azken hau Morgenbladet astekarian). Bere lehen liburua suedieraz argitaratu zen 1894an, Storskrytaren och andra berättelser för barn izenburupean. Aurretik aldizkarietan argitaratutako ipuinen bilduma bat zen. Norvegierazko lehen liburua, 8 Barnefortællinger izenekoa, 1901ean kaleratu zuen. Azalean, egilea Augusta bezala agertzen zen, abizenik gabe. Ilustrazioak Dina Aschehougek egin zituen.

 Lanak 

 Storskrytaren och andra berättelser för barn (1894)
 8 barnefortællinger (1901)
 Radikalerens hustru ; Mammon ; Faderløs ; Henrik (1908)
 Den lille tyske musikant : og andre barnefortællinger (1912)
 For lenge, lenge siden : fortellinger fra mors og bestemors tid (1939)

 Erreferentziak 

 Kanpo estekak 

Kategoria:Norvegiako haur literaturako idazleak
Kategoria:Emakume ipuingileak
Kategoria:Norvegierazko idazleak
Kategoria:Suedierazko idazleak
Kategoria:XIX. mendeko emakume idazleak
Kategoria:XX. mendeko emakume idazleak
Kategoria:Norvegiako feministak
Kategoria:Sufragistak
Kategoria:Norvegiako politikariak
Kategoria:Emakume politikariak